**Enampakkumise läbiviimise kord**

Enampakkumise viib läbi komisjon koosseisus Valdur Sepp (juhataja), Raivo Kalda ja Janno Sepp.

Objekt: **Otepää linnas Tennisevälja tn 8a asuv kinnistu**

Objekti alghind: 100 000 eurot

Tagatisraha: 5000 eurot

Pakkumise samm: 5000 eurot

Enampakkumisele lubatakse need isikud, kes on õigeks ajaks tasunud nõutava osavõtutasu ja tagatisraha.

Enampakkumisest osa võtta soovivate isikute nimed, isiku- või registrikoodid ning elu- ja asukohad registreeritakse. Registreerimiseks tuleb esitada isikut ja volitusi tõendavad dokumendid. Registreerimisleht osalejate nimede, elu- või asukohaga on enampakkumise protokolli lahutamatuks osaks. Enne pakkumist annavad pakkujad allkirja selle kohta, et nad on teadlikud enampakkumise tingimustest. Pakkujaid, kes keelduvad allkirja andmisest või ei esita dokumente, enampakkumisest osa võtta ei lubata.

Kui enampakkumises osaleja on täitnud talle esitatud nõuded, väljastatakse talle registreerimisnumber, millega ta osaleb enampakkumises kuni selle lõpuni.

Enne enampakkumise läbiviimist enampakkumise juhataja:

1) tutvustab enampakkumise läbiviimise ja kaebuse esitamise korda;

2) kuulutab välja enampakkumise alghinna ja enampakkumise sammu suuruse.

Pakkumist alustatakse pärast enampakkumise juhataja esimest haamrilööki. Pakkuja annab enampakkumise juhatajale märku registreerimisnumbri tõstmisega ning teatab pakkumuse suuruse pärast seda, kui ta on saanud enampakkumise juhatajalt vastava loa. Pakkumine kuulutatakse enampakkumise juhataja poolt haamrilöögiga lõppenuks pärast kõrgeima pakutud summa kolmekordset teatamist.

Kaebus enampakkumise läbiviimise kohta tuleb esitada hiljemalt üks tund pärast enampakkumise lõppemist aadressil vald@otepaa.ee.

Kõrgeima pakkumuse teinud pakkuja annab enne lahkumist allkirja selle kohta, et ta kohustub sõlmima vastava müügilepingu enampakkumiseks esitatud tingimustel. Allkirja andmisest keeldumisel kaotab ta õiguse lepingu sõlmimisele ning talle ei tagastata tagatisraha. Sellisel juhul on enampakkumise komisjonil õigus teha ettepanek lepingu sõlmimiseks pakkujale, kelle pakkumus on tunnistatud paremuselt järgmiseks.

Enampakkumise võitjaga sõlmitakse notariaalne müügileping. Lepingu sõlmimisest keeldumise korral kaotab enampakkumise võitja tagatisraha. Lepingu sõlmimise korral muutub tagatisraha lepingujärgseks makseks.

Ostuhind tasutakse enne müügilepingu sõlmimist. Müügilepingu sõlmimise kulu tasub ostja.